Vedec sa na sociálnej sieti najskôr podelil o niečo zo súkromia, no pridal aj optimistické slová, ktoré potešia mnohých Slovákov. Jeho manžela Marínka, ktorá je učiteľka, bola cez víkend zaočkovaná vakcínou od AstraZenecy. "Bolo to bez vedľajších účinkov. Táto vakcína, podľa najnovších výskumov, je účinnejšia s dlhším odstupom medzi dávkami. Až na 81% sa zvýši účinnosť, ak rozostup medzi dávkami je 12 týždňov," začal Čekan.
Skvelé správy podľa neho prichádzajú aj z Izraela. "Dve dávky vakcíny Pfizer chránia pred závažným priebehom COVID-19 na 99,2%. Izrael otvára školy, nákupné centrá, kúpaliská, fitnescentrá, atď. Toto už nie je svetlo na konci tunela, ale jeden obrovský reflektor," doplnil. Izrael sa už dávnejšie pochválil, že testuje nový liek proti covidu. Výsledky prvej fázy klinickej štúdie výskumu lieku vyzerajú veľmi sľubne. Bola vykonaná na 35 ľuďoch so stredným alebo ťažkým priebehom ochorenia. Stav pacientov sa po päťdňovej liečbe spočívajúcej v inhalácii lieku raz denne výrazne zlepšil a v priemere za štyri dni mohli byť prepustení z nemocnice. "Liek s označením EXO-CD24 bráni vzniku cytokínovej búrky v pľúcach (najčastejšia príčina úmrtia pacientov s ťažkým priebehom covidu) a má predbežne 96% účinnosť," napísal k malému zázraku.
Čekan sa pochválil aj vlastným úspechom. "Tento týždeň budeme mať konečne zaregistrovaný LAMP test (menej komplikovaný, rýchlejší a mobilný PCR test) validovaný na odber kloktaním." Svoj príspevok zakončil varovaním. "Jar je už za dverami. Tento týžden budú vonku príjemné teploty a slniečko. Ale pozor! Britská mutácia je tu medzi nami."